Meeste padsterftes oor langnaweekFoto ter illustrasie. (Foto: Unsplash) Langnaweke bring oudergewoonte grootskaalse slagting op Suid-Afrikaanse paaie en owerhede verwag niks minder hierdie Erfenisdagnaweek nie. Statistiek van Auto & General-versekeraars toon dat motoriste 25% meer geneig is om tydens die langnaweek naby Erfenisdag in ŉ ongeluk betrokke te wees as enige ander dag van die jaar. Dié ongelukke is ook 40% ernstiger met meer noodlottige beserings. Die meeste noodlottige ongelukke gebeur oor die algemeen tussen ŉ Vrydag en ŉ Maandag, veral tussen 18:00 en 22:00 op ŉ Vrydag en Saterdag. Die meeste ongelukke vind plaas in provinsies met gewilde vakansiebestemmings soos KwaZulu-Natal, waar meer as 2 000 padsterftes jaarliks aangeteken word. Volgens die Wêreldgesondheidsorganisasie (WGO) se padveiligheidsverslag is Suid-Afrika onder die top‑10‑lande ter wêreld wat die hoogste jaarlikse padsterftes aanteken. Indië teken jaarliks die meeste padsterftes (meer as 150 000) aan. Suid-Afrika het in 2018 sowat 15 000 padsterftes gerapporteer, waarvan die meeste motoriste en passasiers was (44,9%). Voetgangers tussen die ouderdomme van vyf en 14 jaar het 38,4% van die sterftes uitgemaak. Owerhede stem saam dat meer as 95% van padongelukke toegeskryf kan word aan motoriste wat twee of meer van die padreëls verontagsaam. “Oortredings wat die meeste oor langnaweke voorkom, is onder andere hoë spoed, roekelose en nalatige bestuur, dronkbestuur en wanneer bestuurders ander motoriste op ongeleë tye verbysteek,” het Ricardo Coetzee, hoof van motor- en algemene versekering by Auto & General, gesê. Volgens Arrive Alive is dié oortredings die oorsaak van tussen 70% en 80% van alle ongelukke op Suid-Afrikaanse paaie. Swak remme, gladde bande en gebrekkige motorligte veroorsaak tussen 10% en 15% van alle ongelukke, terwyl pad- en omgewingsfaktore soos swak padoppervlakke en sigbaarheid slegs tussen 5% en 10% van ongelukke veroorsaak. Deur nie ŉ veiligheidsgordel te dra nie, word insittendes se kanse om ŉ ernstige of noodlottige besering tydens ŉ ongeluk op te doen met byna 50% verhoog. Beskerm jouself Auto & General-versekeraars het ŉ paar wenke vir goeie bestuurspraktyke uitgereik wat elke motoris moet volg om veilig by hul bestemming te kom dié Erfenisdagnaweek. “Die meeste van dié wenke is klein goedjies wat maklik toegepas kan word, maar elke wenk kan moontlik jou eie lewe of ŉ geliefde sŉ red,” het Coetzee gesê.